TRUE-DTAC เด้ง! โบรกแนะ “ซื้อ” หลังศาล “ไม่คุ้มครองชั่วคราว” หนุนดีลควบฉลุย
TRUE-DTAC ดีดบวก! รับข่าวดีลควบฉลุย หลัง “ศาล” ยกคำร้องคุ้มครองชั่วคราว โบรกชี้จังหวะเข้าลงทุน เป้าทรู 6.80 บ. ดีแทค 58.24 บ.
TRUE-DTAC ดีดบวก! รับข่าวดีลควบฉลุย หลัง “ศาล” ยกคำร้องคุ้มครองชั่วคราว โบรกชี้จังหวะเข้าลงทุน เป้าทรู 6.80 บ. ดีแทค 58.24 บ.
13 ธ.ค. 2565

ผู้สื่อข่าวรายงานว่า วันนี้ (13 ธ.ค.65) ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ณ เวลา 10:05 น. อยู่ที่ระดับ 4.74 บาท บวก 0.14 บาท หรือ 3.04% สูงสุดที่ระดับ 4.78 บาท ต่ำสุดที่ระดับ 4.74 บาท ด้วยมูลค่าการซื้อขาย 83.41 ล้านบาท
บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC อยู่ที่ระดับ 43.25 บาท บวก 1.75 บาท หรือ 4.22% สูงสุดที่ระดับ 43.50 บาท ต่ำสุดที่ระดับ 43 บาท ด้วยมูลค่าการซื้อขาย 113.39 ล้านบาท
สำหรับราคาหุ้นที่ปรับตัวขึ้นมานั้นคาดมาจากตอบรับข่าว ศาลปกครองมีคำสั่งยกคำร้องของสภาองค์กรของผู้บริโภคกับพวกรวม 5 คนที่ขอให้คุ้มครองชั่วคราวก่อนการพิพากษา 4 ประเด็นหลัก ที่อาจมีผลทำให้การรวมธุรกิจของ TRUE-DTAC สามารถดำเนินการตามกรอบเวลาได้ต่อไป โดยเฉพาะเรื่องการการแลกหุ้นกับบริษัทใหม่ โดยแผนการควบรวมกิจการจะมีการจัดสรรหุ้นในบริษัทใหม่ที่เกิดจากการควบรวมให้แก่ผู้ถือหุ้น TRUE และ DTAC ที่อัตราการแลก 1 หุ้น TRUE จะเท่ากับหุ้นบริษัทใหม่ 0.60018 หุ้น และ 1 หุ้น DTAC จะเท่ากับหุ้นบริษัทใหม่ 6.13444 หุ้น โดยบริษัทใหม่จะมีทุนจดทะเบียน 138,208.40 ล้านบาท ด้วยหุ้นสามัญจำนวน 34,552.10 ล้านหุ้น ที่ราคาพาร์ 4 บาท หลังจากนั้นจะนำหุ้นบริษัทใหม่ เข้ามาจดทะเบียนในตลาดหลักทรัพย์ แทนหุ้น TRUE และ DTAC ที่เพิกถอนออกจากตลาดในคราวเดียวกัน
โดยมีการประเมินว่าจำนวนผู้ใช้บริการของบริษัทใหม่ภายหลังจากการควบรวมกิจการจะอยู่ที่ 51.85 ล้านเลขหมาย ขณะที่รายได้ของบริษัทใหม่จะอยู่ที่ประมาณ 2.28 แสนล้านบาท เทียบจากตัวเลขรายได้ปี 2564 แบ่งเป็น TRUE อยู่ที่ 1.47 แสนล้านบาท ส่วน DTAC อยู่ที่ 8.14 หมื่นล้านบาท
ด้านนายพิสุทธิ์ งามวิจิตวงศ์ ผู้อำนวยการอาวุโส ฝ่ายวิเคราะห์หลักทรัพย์ บล.กสิกรไทย ประเมินการควบรวมกิจการครั้งนี้ว่าในระยะยาวจะช่วยสร้างมูลค่าให้กับราคาหุ้นบริษัทใหม่ พร้อมมองเป็นจังหวะเข้าซื้อลงทุนทั้ง TRUE และ DTAC ด้วยราคาเป้าหมาย 6.80 บาท และ 58.24 บาท
ขณะเดียวกันบล.โนมูระ พัฒนสิน มีมุมมอง Positive sentiment ต่อดีลควบรวม DTAC-TRUE ที่ยังเดินหน้าต่อได้ หลังล่าสุดศาลปกครองสั่งยกคำร้องขอคุ้มครองชั่วคราวของสภาผู้บริโภค โดยวินิจฉัยว่า มติกสทช.ชอบด้วยกฎหมาย โดยช่วงที่เกิดประเด็นดังกล่าวกระทบต่อราคาหุ้น DTAC-TRUE อ่อนตัวราว -5%/-4% ทั้งนี้ความคืบหน้าการควบรวมปัจจุบันในช่วง DTAC-TRUE หารือกันกับหน่วยงานที่เกี่ยวข้อง จากนั้นจะเข้าสู่กระบวนการรับซื้อหุ้นจากผู้ที่คัดค้านและจัดประชุมผู้ถือหุ้นร่วมของ DTAC-TRUE ก่อนเกิดแลกหุ้นเป็นบริษัทใหม่ภายในไตรมาส 1/65 โดยยังคงมองบวกต่อการควบรวมกิจการ DTAC และ TRUE จะช่วยเพิ่มศักยภาพในการแข่งขันมีมากขึ้น โดยประเมินผลตอบแทนส่วนเพิ่มแต่ละปีไม่ต่ำกว่า 5 พันล้านบาท คิดเป็นราคาเป้าหมายของ DTAC ที่ 55 บาท และ TRUE ที่ 5.4 บาท ตามลำดับ